
Text rozhodnutia
Súd: Krajský súd Žilina Spisová značka: 20Scud/67/2014 Identifikačné číslo súdneho spisu: 5014201372 Dátum vydania rozhodnutia: 15. 12. 2014 Meno a priezvisko sudcu, VSÚ: JUDr. Jana Martinčeková ECLI: ECLI:SK:KSZA:2014:5014201372.1 Uznesenie Krajský súd v Žiline, v právnej veci žalobcu: X. T. F., nar. XX.XX.XXXX, štátna príslušnosť Nigéria, bytom na území Slovenskej republiky: u manželky E. T., B. 4, W., proti žalovanému: Riaditeľstvo hraničnej a cudzineckej polície Banská Bystrica, so sídlom Štefánikovo nábrežie 7, Banská Bystrica, v konaní o preskúmanie zákonnosti rozhodnutia žalovaného č. k. PPZ-HCP-BB2-53-008/2014-SK zo dňa 26.11.2014, takto r o z h o d o l : Vec p o s t u p u j e Krajskému súdu v Banskej Bystrici ako miestne príslušnému súdu. o d ô v o d n e n i e : Žalobou zo dňa 10.12.2014, napísanou v anglickom jazyku, ktorá došla Krajskému súdu v Žiline 11.12.2014, domáhal sa žalobca preskúmania rozhodnutia Riaditeľstva hraničnej a cudzineckej polície Banská Bystrica č. k. PPZ-HCP-BB2-53-008/2014-SK zo dňa 26.11.2014, ktorým zmenilo rozhodnutie Oddelenia cudzineckej polície Policajného zboru Žilina č.k. PPZ-HCP-BB7-57-020/2014- AV z 08.09.2014. Krajský súd v Žiline posúdil toto podanie ako žalobu podľa druhej hlavy piatej časti O.s.p., t.j. žalobu proti právoplatnému rozhodnutiu správneho orgánu. Pred tým, ako súd pristúpil k meritórnemu prejednaniu veci, skúmal, či je miestne príslušný na prejednanie veci. Napadnuté rozhodnutie vydalo Riaditeľstvo hraničnej a cudzineckej polície Banská Bystrica so sídlom v Banskej Bystrici ako druhostupňový správny orgán. Podľa § 246a ods. 1 O.s.p., miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Krajský súd konštatuje, že v danej veci sa miestna príslušnosť riadi prvou vetou § 246a ods. 1 O.s.p. a miestne príslušným je súd, v obvode ktorého má sídlo správny orgán, ktorého rozhodnutie a postup sa preskúmava. V danom prípade nie je možné použiť druhú vetu § 246a ods. 1 O.s.p., pretože Riaditeľstvo hraničnej a cudzineckej polície Banská Bystrica nie je orgán s pôsobnosťou pre celé územie Slovenskej republiky, keďže okrem Riaditeľstva hraničnej a cudzineckej polície Banská Bystrica sú kreované i Riaditeľstvo hraničnej a cudzineckej polície Prešov, Riaditeľstvo hraničnej a cudzineckej polície Bratislava a Riaditeľstvo hraničnej a cudzineckej polície Sobrance. Preto sa miestna príslušnosť súdu neriadi všeobecným súdom žalobcu, ale všeobecným súdom žalovaného správneho orgánu. Keďže žalovaný správny orgán má sídlo v obvode Krajského súdu v Banskej Bystrici, miestne príslušným je Krajský súd v Banskej Bystrici. Podľa § 250d ods. 2 O.s.p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Vzhľadom na to, že Krajský súd v Žiline nie je miestne príslušný na prejednanie podanej žaloby, a miestne príslušným súdom je Krajský súd v Banskej Bystrici, súd vec uznesením postúpil príslušnému súdu. Poučenie: Proti tomuto uzneseniu n i e j e p r í p u s t n é odvolanie.

